Diari Oficial de la Generalitat Valenciana


Sumari del DOGV 6747, del 03-04-2012 (2012/3310)

ORDE 10/2012, de 26 de març, de la Conselleria de Presidència, per la qual es convoquen subvencions destinades a entitats ciutadanes de la Comunitat Valenciana per al desenrotllament de projectes de participació ciutadana dirigits al foment de l'associacionisme per a l'exercici 2012 i s'aproven les seues bases reguladores.
------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   6747

Data del DOGV
:   03-04-2012

Secció del DOGV
:   III. ACTES ADMINISTRATIUS - B) SUBVENCIONS I BEQUES

Número del document
:   2012/3310


Data del document
:   26-03-2012

Organisme emissor
:   Conselleria de Presidència

Tipus de document
:   Ordre

Anàlisi jurídica

 Descriptors 

:   * ajuda pública

ORDE 10/2012, de 26 de març, de la Conselleria de Presidència, per la qual es convoquen subvencions destinades a entitats ciutadanes de la Comunitat Valenciana per al desenrotllament de projectes de participació ciutadana dirigits al foment de l'associacionisme per a l'exercici 2012 i s'aproven les seues bases reguladores. [2012/3310]
Un dels objectius prioritaris de la Generalitat és fomentar la participació social de la ciutadania com a mecanisme d'integració i de millora de la qualitat de la vida democràtica. Així, es complix el mandat de l'Estatut d'Autonomia de la Comunitat Valenciana que disposa en l'article 1.3. que «la Comunitat Valenciana té com a objectiu la consecució de l'autogovern en els termes d'este estatut, reforçar la democràcia i garantir la participació de tots els ciutadans en la realització dels seus fins», i en l'article 9.4 que diu així: «tots els valencians tenen dret a participar de forma individual, o col·lectiva, en la vida política, econòmica, cultural i social de la Comunitat Valenciana. La Generalitat promourà la participació dels agents socials i del conjunt de la societat civil en els assumptes públics».
Es pretén estimular la dinàmica participativa de la població promovent que siguen els propis integrants d'un col·lectiu social els qui assumisquen la seua problemàtica i busquen solucions i instruments de participació activa en esta, amb especial incidència en la problemàtica formativa i laboral. La participació és, d'esta manera, la forma de vincular-se a un projecte col·lectiu i d'implicar-se els ciutadans en les decisions i actuacions de les institucions públiques.
D'acord amb el Decret 110/2011, de 2 de setembre, del Consell, pel qual s'aprova el Reglament Orgànic i Funcional de la Presidència i la Conselleria de Presidència, la Direcció General de Participació Ciutadana és la «unitat responsable de buscar noves fórmules que permeten ampliar l'espai participatiu ciutadà, així com difondre i divulgar els drets i deures democràtics a tota la ciutadania», en especial impulsar «l'acostament de les institucions de la Generalitat a la societat civil i als ciutadans i les ciutadanes» i «estudiar i implementar els nous àmbits i fórmules que per a la participació ciutadana poden oferir instruments com les xarxes socials o les tecnologies i sistemes de la informació, amb l'objectiu d'avançar cap a un nou model de relació entre administració i ciutadans que permeta una major transparència, una major participació, i un major diàleg», així com «potenciar la realització de projectes de caràcter participatiu».
Així mateix, la Llei 14/2008, de 18 de novembre de 2008, de la Generalitat, d'Associacions de la Comunitat Valenciana (DOCV núm. 5900, de 25.07.2008) en l'article 2.2. establix entre els seus fins «la promoció del moviment associatiu com a via idònia de participació en la vida social, cultural i econòmica de la Comunitat, així com de la cooperació ciutadana en els valors i fins de la dignitat i benestar social de totes les persones».
Tal com es reflectix en el Pla director de Ciutadania 2008-2011, aprovat per Acord del Consell de data 27 de juny de 2008, la relació entre l'administració i la ciutadania ha de basar-se en una coresponsabilitat entre ambdues a fi de definir polítiques i regular servicis de manera coordinada, compartida, transparent i més eficient.
Estos aspectes de la participació s'arrepleguen també en la Llei 11/2008, de 3 de juliol, de la Generalitat, de Participació Ciutadana de la Comunitat Valenciana (DOCV núm. 5803 de 10.07.2008), i en el Decret 76/2009, de 5 de juny, del Consell, pel qual se n'aprova el Reglament de Desplegament (DOCV núm. 6031 de 09.06.2009). Partint d'estos es pretén aconseguir una ciutadania activa, responsable i participativa, açò és, una societat civil organitzada a través d'entitats ciutadanes que formule propostes i col·labore en la seua aplicació amb les institucions públiques.
Així mateix, el Pla de Foment de l'Associacionisme de la Comunitat Valenciana, recentment aprovat, naix com a aplicació de la Llei de Participació Ciutadana, i té com a objectiu principal «oferir a les entitats ciutadanes el suport necessari per a l'exercici de les seues activitats» a fi de «vertebrar més profundament la nostra societat i fomentar la democràcia participativa i el bé comú».
Les subvencions convocades per mitjà de la present convocatòria, de conformitat amb el Decret 147/2007, de 7 de setembre, pel qual es regula el procediment de notificació i comunicació a la Comissió Europea dels projectes de la Generalitat dirigits a establir, concedir o modificar ajudes públiques, no necessiten esta notificació per no reunir els requisits de l'article 107 del Tractat de Funcionament de la Unió Europea, en concret per no implicar avantatge econòmic, ja que les entitats a què van dirigides les subvencions no exercixen activitats econòmiques en què puguen oferir béns o servicis en el mercat, per la qual cosa no hi ha la possibilitat de falsejament de la competència.
Per això, fent ús de les funcions assignades pel Decret 110/2011, de 2 de setembre, del Consell, pel qual s'aprova el Reglament Orgànic i Funcional de la Presidència i la Conselleria de Presidència (DOCV núm. 6602 de 06.09.2011) i per l'article 47.11 del Text Refós de la Llei d'Hisenda Pública de la Generalitat, aprovat pel Decret Legislatiu de 26 de juny de 1991 (DOGV núm.1588 de 17.07.1991),
ORDENE
Primer. Convocatòria
Convocar subvencions destinades a les entitats ciutadanes de la Comunitat Valenciana, per al desenrotllament de projectes de participació ciutadana dirigits al foment de l'associacionisme.
Segon. Finançament
Els aspectes regulats en la present orde s'aplicaran sense perjuí de qualsevol de les normes que regisquen el règim jurídic pressupostari de l'administració de la Generalitat. La convocatòria està finançada a càrrec de la línia de subvenció T7310000 del capítol IV del programa pressupostari 112.90, Participació, ciutadania i xarxes socials, del pressupost de gastos de la Conselleria de Presidència per a l'exercici 2012, que està dotada amb un import global màxim de 119.680 euros.
Tercer. Bases
S'aproven les bases per les quals es regix esta convocatòria, incloses com a annex I de la present orde, i el model de sol·licitud per a les esmentades subvencions i documents indicats, inclosos com a annex II.
Quart. Recursos
Contra la present orde i les bases que regulen la convocatòria es podrà interposar potestativament recurs de reposició davant del mateix òrgan que ha dictat l'acte, en el termini d'un mes comptat des de l'endemà de la publicació, o bé recurs contenciós administratiu davant de la Sala Contenciosa Administrativa del Tribunal Superior de Justícia de la Comunitat Valenciana, en el termini de dos mesos comptats des de l'endemà de la publicació. Tot això, de conformitat amb el que establixen els articles 107, 116 i 117 de la Llei 30/1992, de 26 de novembre, del Règim Jurídic de les Administracions Públiques i del Procediment Administratiu Comú, i els articles 10 i 46 de la Llei 29/1998, de 13 de juliol, Reguladora de la Jurisdicció Contenciosa Administrativa, sense perjuí que s'utilitze qualsevol altra via que es considere oportuna.
València, 26 de març de 2012
El conseller de Presidència,
JOSÉ CISCAR BOLUFER
ANNEX I
Bases de la convocatòria
Primera. Objecte
Estes bases tenen com a objecte regular la concessió de subvencions per a entitats ciutadanes per al desenrotllament de projectes de participació ciutadana dirigits al foment de l'associacionisme que permeten:
- Fomentar l'associacionisme com a forma d'integrar els ciutadans i les ciutadanes en la societat a través d'entitats representatives de diversos interessos, generant així una cultura de participació, directa i activa dels ciutadans.
- Afavorir la integració i la participació ciutadana dels sectors de la població amb més dificultats.
- Fomentar l'esperit emprenedor i la transparència i ètica en les organitzacions.
- Ajudar a la sensibilització de la població respecte al consum responsable, les accions de voluntariat, l'enfocament de gènere i l'enfocament mediambiental.
- Ajudar a estructurar els canals de relació interna i externa d'estes entitats, millorant-ne la capacitat per a desenrotllar el seu projecte associatiu i les activitats que se'n deriven.
- Permetre una major relació de les entitats amb la societat afavorint l'increment de les accions participatives.
- Potenciar l'elaboració de projectes conjunts entre diverses associacions, destinats al foment de la inserció laboral i l'empreniment empresarial.
- Fomentar la cooperació interassociativa o el treball en xarxa per a l'èxit d'interessos comuns.
- Fomentar la coresponsabilitat entre les entitats i l'administració en el finançament dels projectes.
Segona. Entitats beneficiàries
1. Entitats que hi poden concórrer:
Poden concórrer a la convocatòria que regulen estes bases les confederacions, federacions, associacions i fundacions de la Comunitat Valenciana o les que demostren activitat regular en esta comunitat autònoma, que complisquen, a més dels requisits establits en les bases de la convocatòria, els següents:
- Estar inscrites en el Registre de Participació Ciutadana de la Comunitat Valenciana.
- Estar inscrites en el Registre Nacional d'Associacions o en el Registre Autonòmic d'Associacions de la Comunitat Valenciana o en aquells registres especials establits per la normativa vigent amb anterioritat a l'1 de gener de l'any 2011.
- No estar sotmeses a les prohibicions que, per a obtindre la condició de beneficiaris de subvencions, establix l'article 13 de la Llei 38/2003, de 17 de novembre, General de Subvencions.
- Estar adaptades, en el cas d'associacions, federacions i confederacions, a l'àmbit d'aplicació de la Llei Orgànica 1/2002, de 22 de març, reguladora del Dret d'Associació, i, en el cas de fundacions, a la Llei 8/1998, de 9 de desembre, de Fundacions (per a fundacions de la Comunitat Valenciana), o a la Llei 50/2002, de 26 de desembre, de Fundacions (per a fundacions d'àmbit estatal).
2. Entitats excloses:
No poden concórrer a la convocatòria que regulen estes bases les associacions o federacions integrades en una federació o confederació que haguera sol·licitat ajuda en la convocatòria que regulen estes bases per al mateix projecte presentat per la seua federació o confederació. Així també, en queden excloses les entitats veïnals per haver-hi una altra línia d'ajuda específica per a este col·lectiu en esta mateixa Direcció General de Participació Ciutadana.
Tercera. Actuacions subvencionables i no subvencionables
1. Actuacions subvencionables
Cada entitat sol·licitant presentarà un sol projecte, de forma individual o de forma conjunta amb altres entitats, que incloga accions i activitats que promoguen la participació ciutadana amb especial incidència en la problemàtica formativa i laboral, a través de la utilització del nombre més gran de ferramentes entre les següents: la formació, la difusió, la comunicació, la investigació social, l'ús de les noves tecnologies i altres instruments, de conformitat amb el que preveuen la base primera i la base sexta de la present orde.
A estos efectes seran subvencionables els gastos corrents i de personal que duga a terme l'entitat, necessaris per a la realització del projecte presentat. Entre estos gastos es poden preveure les nòmines del personal de la mateixa entitat, imputables a la realització del projecte, així com servicis exteriors, lloguer d'immobles, subministraments necessaris per a l'execució i difusió, i material fungible d'oficina. En qualsevol cas, hauran de complir els requisits de l'article 31 de la Llei 38/2003, de 17 de novembre, General de Subvencions.
Els programes que se subvencionen necessàriament hauran de realitzar-se al llarg de l'any 2012, fins a la data de justificació.
2. Actuacions no subvencionables. En queden expressament excloses les activitats recreatives (esportives, culturals, festives, gastronòmiques). Quan un projecte continga activitats recreatives com a complement de la seua realització, el cost d'estes no podrà excedir el percentatge arreplegat en la base octava.
Ja que l'elaboració i presentació del projecte i les seues activitats de manera conjunta per part de diverses entitats és un criteri de valoració, no serà subvencionable la realització de projectes iguals presentats per entitats ciutadanes diferents.
No seran objecte de subvenció els gastos financers, els d'adquisició de béns inventariables i els impostos, excepte els corresponents al pagament de les factures que ocasione l'activitat en els termes indicats en les bases.
Quarta. Formalització de sol·licituds i termini de presentació
1. La sol·licitud es presentarà en el termini de 15 dies hàbils, a comptar de l'endemà de la publicació de la convocatòria en el Diari Oficial de la Comunitat Valenciana, dirigida a la Direcció General de Participació Ciutadana de la Conselleria de Presidència (c/ Juristes, 10, 46493-València). També podrà presentar-se en els llocs previstos en l'article 38.4 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú.
La sol·licitud també podrà presentar-se per via telemàtica en el Portal de la Generalitat () accedint als apartats «Administració en línia-Guia Prop». Per a això serà imprescindible disposar de certificat digital de l'entitat o del seu representant legal, expedit per l'Agència de Certificació de la Comunitat Valenciana ().
2. La presentació de la sol·licitud d'ajuda comportarà l'autorització del sol·licitant perquè la Direcció General de Participació Ciutadana obtinga directament dels òrgans administratius corresponents l'acreditació del compliment de les obligacions tributàries i amb la Seguretat Social, prevista en els articles 18 i 19 del Reial Decret 887/2006, de 21 de juliol, pel qual s'aprova el Reglament de la Llei 38/2003, de 17 de novembre, General de Subvencions, i en este cas, les entitats no hauran d'aportar els corresponents certificats. No obstant això, es podrà denegar este consentiment, per mitjà de comunicació expressa i escrita en este sentit. En este supòsit, hauran d'aportar-se els corresponents certificats emesos per l'Agència Estatal d'Administració Tributària, la Conselleria d'Hisenda i Administració Pública i la Tresoreria de la Seguretat Social d'estar al corrent en el compliment de les obligacions fiscals i amb la Seguretat Social. Així mateix, estaran exemptes de presentar estos certificats aquelles entitats que sol·liciten subvencions inferiors a 1.803,04 euros.
3. La sol·licitud (document 1 de l'annex II), formalitzada en tots els seus apartats i firmada pel representant legal degudament autoritzat, anirà acompanyada dels documents següents:
A) Projecte presentat segons el model normalitzat (document 2 de l'annex II). Les dades no omplides en este formulari no podran ser tingudes en compte a l'efecte de la seua valoració.
B) Còpia compulsada de la sol·licitud d'inscripció en el Registre de Participació Ciutadana degudament omplida, en cas de no estar-hi inscrits.
C) Memòria descriptiva de les activitats i projectes duts a terme per l'entitat ciutadana durant l'exercici 2011.
D) Model normalitzat de compromís de treball en xarxa, en el cas que el projecte presentat es realitze en col·laboració amb una altra o unes altres entitats ciutadanes (document 3 de l'annex II) .
E) En el cas que el compte bancari no estiguera donada d'alta en la Generalitat, o se n'hagueren de modificar les dades, haurà d'aportar-se, d'acord amb el que establix l'Orde 18/2011, de 17 de juny, de la Conselleria d'Economia, Hisenda i Ocupació, per la qual es regulen la comprovació i el procediment de registre de comptes bancaris de les persones físiques i jurídiques que es relacionen econòmicament amb l'administració de la Generalitat, la documentació següent:
- Model de domiciliació bancària (document 4 de l'annex II), firmat pel representant de l'entitat beneficiària junt amb els documents vàlids en dret que deixen constància fidedigna de la seua representació.
- Acreditació de la titularitat del compte bancari, així com de l'ANAVEN, que s'assenyale en el model de domiciliació bancària.
F) Les federacions i confederacions han de presentar llistat actualitzat d'associacions federades i/o confederades.
Quinta. Esmena
De conformitat amb el que disposa l'article 71.1 de la Llei 30/1992, de 26 de novembre de Règim Jurídic de les Administracions Públiques i del Procediment Administratiu Comú, si la sol·licitud no reunix els requisits i documents que s'assenyalen en esta base, es demanarà a l'interessat que, en un termini de deu dies hàbils, esmene la falta o adjunte els documents preceptius, amb indicació que, si no ho fa així, es considerarà que desistix de la seua petició després de la resolució prèvia d'arxiu d'expedient, que haurà de ser dictada en els termes que preveu l'article 42 de la dita norma.
Sexta. Criteris per a la concessió
1. La subvenció s'atorgarà de conformitat amb els principis d'objectivitat, igualtat, no-discriminació, concurrència i publicitat i es garantirà la transparència del procediment de concessió, d'acord amb la legislació bàsica estatal en matèria de subvencions. En tot cas, es valorarà la qualitat, la transparència i el benefici social dels servicis que les entitats ciutadanes sol·licitants presten a la comunitat, amb especial incidència en la problemàtica formativa i laboral, i la promoció de la inclusió dels principis de responsabilitat social en les seues declaracions, acords i reglaments.
2. Per a la distribució de la dotació pressupostària de la present orde, que ascendix a 119.680 euros, se seguirà el procediment de concessió en règim de concurrència competitiva arreplegat en l'article 22 de la Llei 38/2003, General de Subvencions. Es tindrà en compte que el projecte presentat per cada entitat, entenent per projecte el conjunt de les activitats que es presenten, estiguen o no relacionades entre estes, s'ajuste al màxim a les bases de la convocatòria, en especial a la base tercera, punt 1, i als criteris que s'indiquen a continuació:
A) Qualitat global de l'actuació i capacitat de l'entitat o les entitats per a desenrotllar, que es valorarà fins un màxim de 70 punts distribuïts en els apartats següents:
1. Qualitat general del projecte, que es valorarà fins a 30 punts i tenint en compte:
a) La coherència del projecte amb l'objecte de l'orde, així com la concordança entre els objectius i les activitats.
b) Les accions dirigides al foment de la inserció laboral i l'empreniment empresarial, així com aquelles iniciatives orientades a l'ajuda a col·lectius amb més dificultats.
c) Les accions de foment dels principis de la responsabilitat social i especialment les iniciatives de promoció del voluntariat, així com aquelles altres relacionades amb l'enfocament de gènere i l'enfocament mediambiental.
d) La realització d'un estudi que justifique la necessitat del projecte i que s'adjuntarà a la memòria.
e) La previsió d'un pla d'avaluació del projecte.
f) El nombre de ferramentes utilitzades de les assenyalades en la base tercera, punt 1.
g) El caràcter innovador.
2. La seua contribució a la millora del funcionament intern de les associacions. Es valoraran fins a 10 punts els aspectes següents:
a) Les accions dutes a terme per la junta directiva per a afavorir i incrementar la transparència i la democràcia interna en la presa de decisions i en la gestió.
b) La participació directa de les persones associades que no formen part de la dita junta en l'execució del projecte.
c) La captació de persones associades, voluntariat i altres col·laboracions.
d) La captació d'altres recursos humans i materials (locals, mobiliari, equipament informàtic?) per a dur a terme el projecte.
e) La participació dels seus membres en activitats formatives encaminades a la millora de la gestió general de l'entitat o dels projectes que l'entitat promoga.
f) La realització d'un pla estratègic de l'entitat.
g) La idoneïtat del projecte en el context del pla estratègic de l'entitat.
3. El seu impacte en l'enfortiment del teixit associatiu. Es valorarà fins a 10 punts, tenint en compte els apartats que a continuació s'indiquen:
a) La rellevància social del projecte i la incidència de les seues activitats en l'entorn.
b) L'elaboració i presentació del projecte i les seues activitats de manera conjunta per part de diverses associacions (treball en xarxa).
c) L'impuls de noves iniciatives associatives.
4. Acostament de la ciutadania a l'administració, valorant-se fins a 10 punts els apartats següents:
a) El foment de la comunicació entre la societat civil i l'administració.
b) El foment del coneixement dels recursos públics disponibles.
c) El foment del coneixement dels drets de la ciutadania.
d) El foment del coneixement de la governança.
5. Memòria de les activitats i projectes duts a terme per l'entitat l'any 2011. Fins a 10 punts.
B) Equilibri pressupostari. Es valorarà fins un màxim de 30 punts tenint en compte:
1. L'adequació del pressupost sol·licitat per l'entitat a les activitats plantejades i al nombre de persones beneficiàries del projecte. Fins a 15 punts.
2. La capacitat de l'entitat per a obtindre finançament per altres vies, tant públiques com privades. Fins a 10 punts.
3. L'aportació per part de l'entitat d'un percentatge del pressupost del projecte presentat. Fins a 5 punts.
Les entitats sol·licitants hauran d'obtindre en la valoració un mínim de 50 punts per a percebre ajuda en esta convocatòria.
Sèptima. Resolució de la convocatòria
1. Per a l'estudi i la valoració de les sol·licituds presentades per les entitats ciutadanes es constituirà una comissió avaluadora presidida per la persona titular de la Direcció General de Participació Ciutadana, més dos vocals, designats per esta entre el personal funcionari de l'esmentada direcció general.
La comissió, després de la valoració de les sol·licituds admeses, elaborarà una proposta de resolució provisional en què es concrete el resultat de l'avaluació, tenint en compte els criteris de concessió i les disponibilitats pressupostàries. En el dit informe s'especificaran les entitats sol·licitants per a les quals es proposa la concessió, les actuacions a subvencionar i la quantia de la subvenció a concedir.
2. Quan l'import de la subvenció de la proposta de resolució provisional siga inferior a la que figura en la sol·licitud presentada, se'n podrà demanar al beneficiari la reformulació, de conformitat amb l'article 27 de la LGS. Si no reformulara, l'entitat haurà de justificar pel total del projecte presentat. La proposta de resolució provisional es notificarà als interessats, donant-los un termini de deu dies hàbils per a la reformulació.
3. Una vegada que la sol·licitud meresca la conformitat de la Comissió, la proposta de resolució definitiva serà elevada al conseller de Presidència, qui dictarà una resolució de concessió de les subvencions on fixarà expressament la quantia de la subvenció concedida i les activitats a justificar, de conformitat amb el Decret 110/2011, de 2 de setembre, del Consell, pel qual s'aprova el Reglament Orgànic i Funcional de la Presidència i la Conselleria de Presidència (DOCV núm. 6602, de 06.09.2011).
El termini màxim per a resoldre i notificar les sol·licituds serà de sis mesos comptats des de l'endemà de la publicació d'esta convocatòria en el Diari Oficial de la Comunitat Valenciana, transcorregut el qual sense que s'hi haja dictat una resolució expressa, podran entendre's aquelles desestimades, de conformitat amb el que establix l'article 55 de la Llei 9/2001, de 27 de desembre, de la Generalitat, de Mesures Fiscals, de Gestió Administrativa i Financera, i d'Organització de la Generalitat.
El conseller de Presidència podrà dictar les resolucions i adoptar les mesures que siguen necessàries per al compliment i desenrotllament d'allò que s'ha estipulat en la present orde, així com resoldre totes les incidències que es plantegen en la seua interpretació i execució; tot això de conformitat amb l'article 47, del text refós de la Llei d'Hisenda Pública de la Generalitat.
La resolució per la qual es concedisquen o deneguen les subvencions es publicarà en el Diari Oficial de la Comunitat Valenciana i en el tauler d'anuncis de la Conselleria de Presidència, d'acord amb l'article 59.6, apartat b, de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú.
4. Qualsevol alteració de les condicions tingudes en compte per a la concessió de la subvenció, i en tot cas l'obtenció concurrent de subvencions atorgades per altres administracions o ens públics o privats, podrà donar lloc a la modificació de la resolució de concessió.
L'eficàcia de la concessió de la subvenció quedarà supeditada al compliment dels termes i les condicions de la concessió.
Octava. Quantia de les subvencions
La quantia de les subvencions serà determinada en el procés de selecció tenint en compte la disponibilitat pressupostària i els criteris establits en la base sexta.
Es podrà subvencionar a cada entitat del total concedit fins un màxim del 50% per a gastos de nòmines de personal de la mateixa entitat i fins un màxim d'un 5% per als gastos complementaris arreplegats en la base 3.2. L'import de les subvencions regulades en esta convocatòria en cap cas podrà ser de tal quantia que, aïlladament o en concurrència amb subvencions o ajudes d'altres administracions públiques, o d'altres ens públics o privats, supere el cost de l'activitat a desenrotllar pel beneficiari.
Novena. Forma de pagament
El pagament s'efectuarà una vegada realitzada la justificació de la subvenció per part de l'entitat beneficiària, de conformitat amb el que disposa el text refós de la Llei d'Hisenda Pública Valenciana, aprovat per Decret Legislatiu de 26 de juny de 1991, del Consell de la Generalitat.
No obstant això, de conformitat amb l'article 47 bis de l'indicat text refós, es podrà sol·licitar la bestreta de fins un 40% de l'import de la subvenció, després de la concessió d'esta. La resta es lliurarà una vegada justificat per l'entitat beneficiària el compliment de la totalitat de la subvenció atorgada.
Si se sol·licitara la dita bestreta, l'entitat beneficiària haurà de constituir garantia davant de la direcció territorial de la conselleria competent en matèria d'hisenda de la província respectiva, per l'import objecte d'este, per mitjà d'aval bancari o pòlissa d'assegurament a càrrec de qualsevol entitat oficialment reconeguda, i s'especificarà com a beneficiària d'esta garantia la Direcció General de Participació Ciutadana.
Deu. Justificació de la subvenció
1. La justificació anirà dirigida a la Direcció General de Participació Ciutadana i haurà de presentar-se abans del 15 de novembre de 2012, inclusivament, en la Direcció General de Participació Ciutadana, a l'efecte de poder lliurar les quantitats corresponents. Els justificants hauran de correspondre's amb el pressupost detallat de les activitats indicades en la resolució de concessió de la subvenció. També podrà presentar-se en els llocs previstos en l'article 38.4 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú.
2. Per a efectuar-ne el pagament, els beneficiaris de la subvenció hauran d'ajustar-se als requisits i les formes d'acreditació establits en l'article 30 de la Llei 38/2003, de 17 de novembre, General de Subvencions, i únicament es finançaran aquelles activitats que estiguen directament relacionades amb els projectes subvencionats en esta convocatòria i previstes en estos.
En tot cas hauran de presentar la documentació següent:
- Certificat de justificació del gasto (document 5 de l'annex II).
- Relació detallada dels gastos ocasionats pel projecte objecte de subvenció, amb identificació del creditor i del concepte de gasto, l'import, la data d'emissió i la relació amb les activitats i els objectius del projecte.
- Originals de les factures relatius als gastos realitzats i, si és el cas, la documentació acreditativa del seu pagament. Les factures hauran de complir els requisits establits en el Reial Decret 1.496/2003, de 28 de novembre, pel qual aprova el Reglament pel qual es regulen les obligacions de facturació, i es modifica el Reglament de l'Impost sobre el Valor Afegit (BOE núm. 286, de 29 de novembre de 2003). Les entitats que hagen realitzat el projecte en xarxa hauran de justificar les aportacions realitzades a la resta d'entitats participants en el projecte pel que fa a la subvenció concedida.
- Memòria tècnica detallada de les activitats realitzades i que han sigut subvencionades per esta convocatòria, que s'haurà de desenrotllar segons els epígrafs següents:
A) Dades de l'entitat sol·licitant: nom i NIF.
B) Títol del projecte.
C) Treball en xarxa: entitats participants, àrees de responsabilitat, pressupost assignat.
D) Activitats realitzades, detallant-ne: nom, dates de realització, lloc, horari, nombre d'hores, nombre de participants, materials utilitzats, persona responsable, descripció de com s'ha dut a terme.
E) Difusió del projecte: descripció del pla de difusió, detallant-ne les dates de realització i les accions emprades.
F) Avaluació del projecte: tipus d'avaluació (interna, externa, combinada), tipus de ferramentes utilitzades (enquesta, anàlisi de dades, grups de discussió, altres), periodicitat (intermèdia, final, una altra). A més:
- Descripció dels resultats obtinguts segons els indicadors previstos en la sol·licitud.
- Descripció de la relació entre els resultats obtinguts i les necessitats prèvies.
- Anàlisi del grau de compliment dels objectius plantejats.
- Descripció de la incidència dels resultats sobre el foment de la participació ciutadana.
- Aplicació dels resultats per a la posada en marxa de futurs projectes o la millora en la gestió d'estos.
G) Aportació del material gràfic de difusió (fullets, cartells, tríptics), fotografies de les activitats, materials entregats als/a les participants, material utilitzat en l'avaluació (qüestionaris, informes de resultats), llistes d'assistents i altres que es consideren oportuns.
En la justificació de les retribucions de personal laboral contractat, junt amb els corresponents fulls de salaris, hauran d'adjuntar-se els preceptius documents de cotització a la Seguretat Social.
3. La no-presentació de la justificació del gasto en el termini fixat donarà lloc a la pèrdua de la subvenció per part de l'entitat, sense perjuí que s'efectue, amb caràcter previ a qualsevol decisió, el tràmit d'audiència legalment establit.
Onze. Obligacions dels beneficiaris
Les entitats beneficiàries de la subvenció hauran de complir les obligacions següents:
a) Realitzar l'activitat que fonamenta la concessió de la subvenció, executant el projecte objecte de subvenció en l'exercici 2012.
b) Acreditar davant de l'entitat concedent la realització de l'activitat, així com el compliment dels requisits i les condicions que determinen la concessió o el gaudi de la subvenció.
c) Conservar els documents justificatius de l'aplicació dels fons rebuts, inclosos els documents electrònics, mentres puguen ser objecte de les actuacions de comprovació i control.
d) Sotmetre's a les actuacions de comprovació i control financer que corresponen a la Intervenció General en relació amb la subvenció concedida, així com a les actuacions de comprovació a efectuar per la Conselleria de Presidència en relació amb l'objecte i el destí de l'ajuda concedida.
e) Comunicar a la Conselleria de Presidència, a través de la Direcció General de Participació Ciutadana, l'obtenció d'altres subvencions, ajudes, ingressos o recursos procedents de qualssevol administracions o ens públics o privats i concedits per a la mateixa finalitat prevista en la present convocatòria. Esta comunicació haurà d'efectuar-se només es conega i, en tot cas, amb anterioritat a la justificació de l'aplicació donada als fons percebuts.
f) Justificar davant de la Direcció General de Participació Ciutadana l'ajuda en els termes i terminis previstos estes bases.
g) Donar a conéixer de manera inequívoca que es tracta d'una acció subvencionada per la Generalitat a través de la Conselleria de Presidència. A este efecte, hauran d'incorporar en tot el material imprés que es derive de les activitats objecte de la present orde el logotip de la Conselleria de Presidència, que serà facilitat a les entitats beneficiàries per la Direcció General de Participació Ciutadana.
h) Procedir al reintegrament dels fons percebuts en els supòsits previstos en l'article 37 de la Llei 38/2003, de 17 de novembre, General de Subvencions, i en la base dotzena de la present orde.
i) Trobar-se al corrent en el compliment de les obligacions tributàries i davant de la Seguretat Social, aspecte que haurà d'acreditar amb anterioritat a dictar-se la proposta de resolució de concessió d'esta convocatòria, així com en els processos de justificació de l'ajuda concedida, en cas de no haver atorgat l'autorització a què fa referència l'apartat 3 de la base quarta de la present convocatòria.
j) Totes les altres obligacions que establix l'article 14 de la Llei 38/2003, General de Subvencions.
Dotze. Revisió d'expedients
1. En els casos previstos en l'article 37 de la Llei General de Subvencions, els beneficiaris hauran de reintegrar la totalitat o part de la quantitat percebuda més els corresponents interessos de demora. En els dits casos es procedirà a la incoació de l'oportú expedient, amb audiència prèvia de l'interessat.
2. El falsejament o l'ocultació de dades i documents, en la mesura que afecten substancialment la concessió i el lliurament de fons públics, donarà lloc a l'exigència de responsabilitats, tant en l'orde administratiu com en el jurisdiccional competent.
3. La Conselleria de Presidència es reserva el dret a realitzar totes les inspeccions tècniques i administratives que es consideren necessàries a fi de conformar la correcta execució de l'actuació subvencionada.
Tretze
En tot allò no regulat en estes bases caldrà ajustar-se al que es disposa en el text refós de la Llei d'Hisenda Pública de la Generalitat Valenciana, aprovat per Decret Legislatiu de 26 de juny de 1991, i en els preceptes bàsics de la Llei 38/2003, de 17 de novembre, General de Subvencions, i el Reial Decret 887/2006, de 21 de juliol, pel qual s'aprova el Reglament de la Llei General de Subvencions, i la resta de normativa vigent que hi siga aplicable.
ANNEX II
Documents enumerats:
1) Sol·licitud de subvencions.
2) Model normalitzat per a la presentació del projecte.
3) Model normalitzat de compromís de treball en xarxa.
4) Model de domiciliació bancària.
5) Certificat de justificació de despeses.